‘‘अपने बीस वर्ष के इसरो कॅरियर के दौरान मैंने चौदह अन्तरिक्ष मिशनों में काम किया है’’ तथा ये उद्गार हैं इसरो की महिला वैज्ञानिक नन्दिनी हरिनाथ के, जिन्होंने भारत के मंगलयान मिशन में उप प्रचालन निदेशक की भूमिका निभाई है। उनके अनुसार मंगलयान मिशन विशिष्ट था क्योंकि इसे अनेक लोगों के द्वारा देखा और जाना गया तथा उससे अधिक विशिष्ट बात यह थी कि हमारी कार्य प्रतिभा और विशिष्टता को सराहा गया। मंगल ग्रह मिशन के प्रमोचन के समय ४४ वर्षीय नन्दिनी हरिनाथ एक भौतिकशास्त्री तथा दो बच्चों की माँ हैं। वे मिशन में पृथ्वी और मंगल ग्रह के बीच एक अन्तरिक्षयान (मंगलयान) का प्रचालन कर रहीं थी तथा वे मानती हैं कि मंगलयान को नियंत्रण करने की तुलना में बच्चों का पालन पोषण करना अधिक आसान है। नन्दिनी हरिनाथ बताती हैं कि ‘‘मेरी माँ गणित की अध्यापक हैं तथा पिता एक इंजीनियर हैं जिनकी भौतिकी में बहुत अधिक रूचि है। हमारे परिवार को स्टार टे्रक और साइंस फिक्शन को टेलीविजन पर देखने का बहुत शौक था।’’ नन्दिनी कहती हैं कि प्रारंभ में उन्होंने कभी भी अन्तरिक्ष वैज्ञानिक बनने के विषय में कभी नहीं सोचा था तथा इसरो में उनका प्रवेश मात्र एक संयोग था। यह मेरी प्रथम नौकरी थी जिसके लिए मैंने आवेदन किया था तथा इसमें मैं सफल रही। अब बीस वर्ष हो चुके हैं और मैंने पीछे मुड़कर नहीं देखा है। मंगल ग्रह मिशन का हिस्सा होना मेरे जीवन का एक विशिष्ट और उच्च बिन्दु था। मार्स आरबिटर मिशन की डिप्युटी डायरेक्टर नन्दिनी को उस वक्त काफी खुशी होती है जब मार्स आरबिटर मिशन को २००० रूपये के नोट पर देखती हैं। मंगल मिशन में भरपूर योगदान देने के साथ साथ उन्होंने अपनी बेटी के परीक्षा में उसका ध्यान रखना नहीं भूली। वह सुबह बेटी के साथ चार बजे उठ जाती थी ताकि पढ़ाई के दौरान उसके साथ रह सकें। लेकिन मार्स मिशन और दोनों की कामयाबी ने मेहनत सार्थक कर दिया। नन्दिनी हरिनाथ इसरो-नासा के संयुक्त मिशन ‘निसार’ की मिशन तंत्र लीडर भी हैं।